Ek gaan vanoggend sommer windgat wees en bietjie brêg met 3 van my mooi teelramme wat ek vanoggend afgeneem het.
Jakkalse en rooikatte ja, maar dis die rooikatte wat my klaarmaak. Laat dragtige ooie, ooie met suiplammers en bokke jonger as omtrent 12 maande moet almal gekraal word. Ek kraal tot my dragtige ooie wat in die buiteveld loop. Ek sit vanghokke uit, skiet en beweeg baie in die veld met die honde, maar hulle bly voor. Vandat ek nuwe jakkalsproef heinings al hoe meer span raak die jakkalsprobleem omtrent op, maar rooikat klim mos oor so nie veel wat mens daaraan kan doen nie.
Die outjie wat dié ooi hieronder gevang het, het lekker amok gemaak, vir my baie skade gegee. Dis nie lekker om jou bokke so te kry nie. Maar dis ook nie vir my lekker om so 'n pragtige dier soos 'n rooikat van kant te maak nie. Ek probeer so ver as moontlik saam met die natuur boer so ek los hase, dassies, blouap, tarentale ens uit sodat daar altyd kos vir die roofdiere is. Maar dit gaan hulle nooit totaal stop nie, mens moet maar jou verliese af tot op 'n aanvaarbare vlak bestuur en dan maar vrede daarmee maak.
Hel MFN maar julle veld is kaal! Baie jammer vir julle maar bly vir die reën wat geval het. Lekker as die water so damme in die veld lê. Hoop julle kry sommer vinning opvolgreën. Dit neem 'n ruk vir daai veld om uit te groei, veral as hy so skade gekry het. Duweltjies is mooi so in die blom, hulle neem nou natuurlik alles oor as die grasbedekking nie daar is om hulle te briek nie.
'n Maat van myne daar naby Aliwal-Noord lei uit die Caledonrivier in sy pompdam vir die spilpunte. Nou dat die rivier so loop sê hy hy moet eenmaal per week die TLB vat en sy leivoor oopgrou met al die slik wat in die rivier afloop.
Hi Dorsland, ja die veld op noorde toe lyk maar kaal, dit is net die duweltjies wat op die oomblik uitkom, maar dit sal lank neem om te herstel na die droogte. Gelukkig lyk my veld bietjie beter ek het darem nie so erg oor bewei nie en my veld is darem polgras wat redelik maklik herstel. Ons is sooo... dankbaar vir die reen.
Ja die BMW is baie lekker , maar dit is sleg om net teerpad te ry so ek verkies nog steeds die S10. Ek was laasjaar weer op jou voorstoep , maar toe was jy af met n geelkaart, maar ons sal mekaar nog raak ry in die toekoms.
Sterkte met die ongediertes, ek het ook 'n groot kat wat in Desember daar by my 'n kalf gevang het, gelukkig na die bietjie reen sien ons nie meer sy spore nie
Ongediertes vang nie so maklik bokke as wat hulle skaap vang nie. 'n Bok het mos 'n baie sterkter tropinstink en bly saam in 'n groep. Tensy dit 'n siek of swak dier is, of jong diere of wanneer hulle in die nag lê en slaap kan 'n jakkals nie maklik groot Boerbokke vang nie. Ek het nou die dag 'n rooikat hier in die rivierloop wat 'n Boerbokram van so 65kg, sommer rondom 10h00 die oggend, gevang het. Met die droogte raak die wild makker om vee te vang en nader aan die huis te kom.